Id-Deċiżjoni tal-Kummissjoni
tat-12 ta' April 1999
dwar regolament tekniku komuni għan-network diġitali ta' servizzi integrati (ISDN); teleservizz ta' telefonija 3,1 kHz, ħtiġiet ta' konnessjoni għat-terminali ta' settijiet ta' l-idejn (edizzjoni 2)
(notifikat taħt dokument numru K (1999) 875)
(Test b'relevanza għall-Ftehim ŻEE)
(1999/304/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 98/13/KE tal-Parlament Ewropew u tal-Kunsill tat-12 ta' Frar 1998 li għandha x'taqsam mat-tagħmir terminali ta' telekomunikazzjonijiet u tagħmir ta' stazzjon terrestri tas-satellita, inkluż ir-rikonoxximent reċiproku tal-konformità tagħhom [1], u b'mod partikolari Artikolu 7(2), it-tieni inċiż, tagħha,
(1) Billi l-Kummissjoni adottat il-miżura li tidentifika t-tip ta' tagħmir terminali li għalih regolament tekniku komuni huwa meħtieġ, kif ukoll dikjarazzjoni ta l-iskop assoċjat skond Artikolu 7(2), l-ewwel inċiż;
(2) Billi l-istandards armonizzati li jikkorrispondu, jew partijiet minnhom, li jimplimentaw il-ħtiġiet essenzjali li għandhom jiġu mibdula f'regolamenti tekniċi komuni għandhom jiġu adottati;
(3) Billi biex tiġi żgurata l-kontinwità fl-aċċess għas-swieq għall-fabbrikanti, huwa meħtieġ li jiġu permessi arranġamenti trasitorji dwar tagħmir approvat skond ir-regolamenti ta' l-approvazzjoni tat-tip nazzjonali;
(4) Billi l-proposta kienet intbagħtet lill-Kumitat ta' l-Approvazzjonijiet għal tagħmir ta' Telekomunikzzjonijiet (ACTE), skond Artikolu 29(2);
(5) Billi r-regolament tekniku komuni li għandu jkun adottat minn din id-Deċiżjoni huwa skond l-opinjoni ta' l-ACTE,
ADOTTAT DIN ID-DEĊIŻJONI:
Artikolu 1
1. Din id-Deċiżjoni għandha tapplika għall-apparat terminali maħsub għall-komunikazzjoni ma' network ta' telekomunikazzjoni pubblika u li jaqa' fi ħdan il-għan ta' l-istandard armonizzat identifikat f'Artikolu 2(1).
2. Din id-Deċiżjoni tistabbilixxi regolament tekniku komuni li jkopri l-ħtiġiet ta' konnessjoni għal tagħmir terminali maħsub biex jiġi kkonettjat ma' network diġitali ta' servizzi integrati (ISDN), u li jipprovdi għal teleservizz ta' telefonija 3,1 kHz.
Artikolu 2
1. Ir-regolment tekniku komuni għandu jinkludi l-istandards armonizzati imħejjija mill-korp ta' l -istandardisation relevanti li jimplimenta sal-limitu applikabbli il-ħtiġiet essenzjali li għalihom jirreferi Artikolu 5(g) tad-Direttiva 98/13/KEE. Ir-referenza għall-istandard hija stipulata fl-Anness.
2. It-tagħmir terminali kopert b'din id-Deċiżjoni għandu jikkonforma mar-regolament tekniku komuni imsemmi fil-paragrafu 1, għandu jilħaq il-ħtiġiet essenzjali imsemmija f'Artikolu 5(a) u (b) tad-Direttiva 98/13/KE, u għandu jilħaq il-ħtiġiet ta' kull Direttiva oħra applikabbli, b'mod partikolari id-Direttivi tal-Kunsill 73/23/KEE [2] u 89/336/KEE [3].
Artikolu 3
Il-korpi notifikati maħtura biex iwettqu l-proċeduri li għalihom jirreferi Artikolu 10 tad-Direttiva 98/13/KE għandhom, fir-rigward ta' tagħmir terminali kopert b'Artikolu 1(1) ta' din id-Deċiżjoni, jużaw jew jiżguraw li jiġi wżat l-istandard armonizzat imsemmi fl-Anness bid-dħul fis-seħħ ta' din id-Deċiżjoni.
Artikolu 4
1. Id-deċiżjoni 95/526/KE għandha titħassar b'effett minn tliet xhur wara d-data ta' l-adozzjoni ta' din id-Deċiżjoni.
2. Tagħmir terminali approvat taħt id-Deċiżjoni 95/526/KEE jista' jitkompla jitqiegħed fis-suq nazzjonali jew jitqiegħed fis-servizz.
Artikolu 5
Din id-Deċizjoni hija indirizzata lill-Istati Membri.
Magħmul fi Brussel, fit-12 ta' April 1999.